Alakantas province
Alakantas province (katalāņu: Província d'Alacant) vai Alikantes province (spāņu: Provincia de Alicante) ir viena no 50 Spānijas provincēm valsts dienvidaustrumos, Valensijas autonomajā apgabalā. Tā robežojas ar Mursijas reģionu dienvidrietumos, Albasetes provinci ziemeļrietumos un Valensijas provinci ziemeļos. Provinci austrumos apskalo Vidusjūra. Tās lielākā pilsēta un administratīvais centrs ir Alakanta (Alikante), no kā arī province ir ieguvusi nosaukumu. Alakantas provinces kopējā platība ir 5816 kvadrātkilometri, 2012. gada beigās provincē dzīvoja 1 917 012 iedzīvotāju, padarot to par ceturto apdzīvotāko provinci Spānijā. Tā ir sīkāk sadalīta 141 municipalitātē.